《自渭南晚次华州》
唐代·司马扎

前楼仙鼎原，西经赤水渡。
火云入村巷，馀雨依驿树。
我行伤去国，疲马屡回顾。
有如无窠鸟，触热不得住。
峨峨华峰近，城郭生夕雾。
逆旅何人寻，行客暗中住。
却思林丘卧，自惬平生素。
劳役今若兹，羞吟招隐句。

作者简介：司马扎，生卒年里贯均未详，唐宣宗大中（847~858）前后在世。曾登进士第，有诗名，与储嗣宗友善。著有《司马先辈集》，《全唐诗》。